|  |
| --- |
|  |

Vejledning til Bekendtgørelse om visse regler om prøver og eksamen i de gymnasiale uddannelser og Bekendtgørelse om adgangen til at medbringe udstyr, herunder digitale hjælpemidler, under prøver i de gymnasiale uddannelser

Indhold

[1 Ikrafttræden og overgangsregel (§ 8) 2](#_Toc510699720)

[2 Karaktervægte (§ 1) 2](#_Toc510699721)

[3 Foreløbigt eksamensresultat samt eksamensresultat og bonus for ekstra fag på A-niveau (§ 2 og § 3) 3](#_Toc510699722)

[4 Prøve i fag på A-niveau (§ 4) 3](#_Toc510699723)

[5 Lokale eksamensregler (§ 5) 3](#_Toc510699724)

[6 Tilladte hjælpemidler (§ 6) 4](#_Toc510699725)

[7 Snyd (§ 7) 5](#_Toc510699726)

# Ikrafttræden og overgangsregel (§ 8)

Bekendtgørelserne har virkning for elever/kursister, der er omfattet af lov om gymnasiale uddannelser. Dvs. elever/kursister der pr. 1. august 2017 har påbegyndt gymnasial uddannelse på nær kursister på studenterkursus.

Reglerne i de nye eksamensbekendtgørelser har ikke virkning for elever i eux-forløb.

Elever på den toårige uddannelse til almen studentereksamen, der erstatter studenterkursustilrettelæggelsen og starter fra 1. august 2018, vil være omfattet af bekendtgørelserne fra dette tidspunkt.

Reglerne i den almene eksamensbekendtgørelse gælder med undtagelse af § 15, § 20 og §§ 40-44 fortsat for elever og kursister, der har påbegyndt gymnasial uddannelse efter 1. august 2017.

Bemærk, at en ”gammel” elev, der i medfør af § 75, stk. 4, i lov om de gymnasiale uddannelser i konkrete fag følger undervisningen på og aflægger prøve sammen med et ”nyt” hold, vil være omfattet af de samme prøveregler som holdet.

# Karaktervægte (§ 1)

Principperne for tildeling af karaktervægte i forbindelse med beregning af eksamensresultatet er videreført.

Som noget nyt afgives der to karakterer ved afslutning af faggrupperne på den to-årige uddannelse til hf-eksamen. Den ene karakter gives efter en intern prøve, og den anden karakter gives med ekstern censur efter en enkeltfaglig prøve i et af faggruppens fag. De to karakterer for hver faggruppe vægtes ligeligt. Dvs. at hver af karaktererne for den naturvidenskabelige faggruppe tildeles vægten 0,75, og hver af karaktererne for kultur-og samfundsfaggruppen tildeles vægten 1.

Karaktererne for de afsluttende interne prøver i hvert af de flerfaglige forløb i grundforløbene (almen sprogforståelse og naturvidenskabeligt grundforløb på stx-uddannelsen, almen sprogforståelse og økonomisk grundforløb på hhx-uddannelsen, samt naturvidenskabelig grundforløb og produktudvikling på htx-uddannelsen) indgår i beregningen af eksamensresultatet med vægten 0,25.

Da der er tale om prøver, der tæller med i eksamensresultatet, skal de pågældende prøver behandles efter reglerne i den almene eksamensbekendtgørelse eller for ”nye” eksaminander efter bekendtgørelse om visse regler om prøver og eksamen i de gymnasiale uddannelser. Det betyder eksempelvis, at eleverne vil kunne klage til Styrelsen for Undervisning og Kvalitet over retlige spørgsmål ved skolens ledelses afgørelser i klager over prøver efter reglerne i den almene bekendtgørelses § 55.

Da prøverne er interne prøver uden ekstern censur, vil visse af reglerne i den almene eksamensbekendtgørelse imidlertid ikke være relevante i forhold til de pågældende prøver. Bekendtgørelsen finder således alene anvendelse med de fravigelser, der er begrundet i prøvernes særlige karakter, herunder pkt. 4 i læreplanerne for de pågældende forløb. Det gælder således fx, at bekendtgørelsens regler om ekstern censur ikke finder anvendelse i forbindelse med de pågældende prøver.

# Foreløbigt eksamensresultat samt eksamensresultat og bonus for ekstra fag på A-niveau (§ 2 og § 3)

Principperne for beregning af eksamensresultatet er videreført.

Der er sket ændringer i tildelingen af bonus for ekstra fag på A-niveau.

Der gives bonus på hf-uddannelsen med overbygning, såfremt eleven i den samlede uddannelse har gennemført to hhv. tre eller flere fag på A-niveau.

For at få tildelt bonus på htx-uddannelsen er det nu et krav, at eleven har gennemført fem fag på A-niveau. Det tidligere krav lød på fire fag.

Der gives fortsat ikke bonus i forbindelse med sammenstykning af en højere forberedelseseksamen, jf. § 41, stk. 3, og § 47 i lov om de gymnasiale uddannelser, eller en anden enkeltfagseksamen.

# Prøve i fag på A-niveau (§ 4)

Ud over bestemmelsen i § 4 er det fastlagt i § 45, stk. 1, i lov om de gymnasiale uddannelser, at der altid aflægges prøve i skriftlig dansk på A-niveau i alle de gymnasiale uddannelser og i teknikfag på A-niveau i htx-uddannelsen, dvs. uden udtræk. Disse prøver samt den mundtlige prøve med udgangspunkt i studieretnings- eller studieområdeprojektet indgår dog i de ”mindst 10 prøver”, der refereres til i § 45, stk. 1 i lov om gymnasiale uddannelser.

# Lokale eksamensregler (§ 5)

I § 5, stk. 2 gives skolen mulighed for at fastsætte lokale eksamensregler. De lokale eksamensregler kan bl.a. være med til at gøre det klart for eleverne, hvilke lokalt betingede regler der gælder på skolen i forbindelse med prøveafholdelse.

I § 5, stk. 3, er der givet eksempler på indholdet i de lokale eksamensregler, jf. også § 6 i den almene eksamensbekendtgørelse. Det kan fx være regler om tilsyn, afvikling af prøverne, fremmøde, adgang til internettet, brug af cloud-tjenester, overvågning og logning af netværksaktivitet, monitorering af eksaminandernes computere/tablets, og brug af elektroniske enheder i øvrigt.

De lokale eksamensregler kan ikke udvide eksaminandernes adgang til internettet i forhold til bestemmelserne i § 6, herunder kravet om, at undervisningsmaterialer, der kan opbevares/medbringes lokalt skal tilgås lokalt (§ 6, stk. 4) og kravet om at eksaminandens egne notater og egne arbejder skal medbringes eller opbevares lokalt under prøven, undtagen hvor materialet har en sådan karakter, at det ikke kan opbevares lokalt og må tilgå materialet via internettet under prøven (§ 6, stk. 5).

Derudover kan det fastsættes i de lokale eksamensregler, at der fx efter en skriftlig prøve foretages en stikprøvevis kontrol af elevernes computere. Det er en forudsætning, at en sådan kontrol er frivillig for eleverne og alene kan omfatte forhold, der er direkte relevante i relation til prøveaflæggelsen, herunder om der er benyttet ikke-tilladte hjælpemidler, og om der er foretaget kommunikation med omverdenen.

# Tilladte hjælpemidler (§ 6)

De hidtil gældende regler om adgang til nettet ved de gymnasiale prøver er skærpet.

Der er som udgangspunkt ikke adgang til internettet som fagligt hjælpemiddel ved prøverne i gymnasiet, dog er der fuld adgang til internettet som fagligt hjælpemiddel ved prøverne i fagene programmering B og informatik B.

Der er ikke tilladt at foretage søgninger på nettet, fx ved brug af Google, og det er ikke tilladt at medbringe kommunikationsudstyr, fx mobiltelefoner.

Digitalt materiale, der kan opbevares lokalt, dvs. på eksaminandens egen computer, må ikke tilgås via nettet.

Prøver, hvor eksaminanderne ikke skal være til stede på institutionen eller et andet sted, som institutionen fastsætter for prøveafholdelsen, er ikke omfattet heraf.

Det vil fortsat være tilladt for eksaminanderne at bruge digitale undervisningsmaterialer og hjælpemidler ved de fleste prøver. Det kan fx være digitale ordbøger eller digitale lærebøger, der er brugt i undervisningen, som ikke kan opbevares lokalt, dvs. ikke kan opbevares på eksaminandens egen computer, og som fremgår af undervisningsbeskrivelsen.

De fleste skriftlige prøver vil fortsat blive afviklet på computer, og mange af opgaverne vil også fremover blive udleveret og afleveret via Netprøver.dk. Ved disse prøver kan eksaminanden selv medbringe computer og evt. en anden enhed (fx til backup), der benyttes ved udarbejdelse af besvarelsen.

Ved mundtlige prøver kan eksaminanderne selv medbringe computer eller tablet til forberedelsestiden.

Der bliver ikke ændret på mulighederne for særlige prøvevilkår og hjælpemidler til ordblinde elever og lignende. Denne elevgruppe vil fortsat kunne blive kompenseret, uanset om deres særlige hjælpemidler er internetbaserede eller ej.

Der er sket en præcisering af bestemmelsen om, i hvilke situationer eksaminanden må benytte netadgang til at tilgå hjælpemidler. Netadgang må nu kun benyttes, når der er tale om adgang til undervisningsmateriale, der på institutionens foranledning er blevet anvendt i undervisningen, og som fremgår af undervisningsbeskrivelsen, såfremt det ikke kan medbringes af eksaminanden og opbevares lokalt på eksaminandens udstyr.

Det er således ikke eksaminanden, men skolen, der inden for de givne rammer beslutter, hvilket undervisningsmateriale der ved den enkelte prøve er netadgang til. Dette skal fremgå af undervisningsbeskrivelsen, eventuelt af andre undervisningsbeskrivelser fra de fag der indgår i eksaminandens uddannelse, idet eksaminanden kan ønske at inddrage emner fra andre fag i besvarelsen.

Der skal være tale om et bestemt, konkret undervisningsmateriale, som et hold/en klasse på skolens foranledning har benyttet i undervisningen, og det skal have en sådan karakter, at det i praksis ikke er muligt for skolen at opbevare det lokalt eller for eksaminanden at medbringe det. Normalt vil det være muligt at opbevare fx e-bøger, konkrete opslag i databaser, opslag i Wikipedia, opslag i Infomedia etc. lokalt, hvorimod det fx i nogle situationer vil være vanskeligt at gemme tv-klip lokalt lige som online ordbøger og andre digitale lærebøger i nogle tilfælde ikke kan gemmes lokalt.

Det er ikke tilladt at benytte netadgangen til at tilgå interaktive programmer (fx Wolfram Alpha, Google Translate, Google Earth eller Grammarly).

Kravet om, at det digitale undervisningsmateriale skal fremgå eksplicit af undervisningsbeskrivelsen, sikrer, at der er klart for eksaminanderne, hvad det er tilladt at benytte under prøven. Derudover vil bestemmelsen gøre det enklere at afgøre, om en eksaminand har benyttet ikke-tilladte hjælpemidler. Det er dog ikke tanken, at fx skriftlige censorer generelt skal sammenholde eventuelt benyttet materiale i en skriftlig besvarelse med indholdet af undervisningsbeskrivelsen. Oplysningerne fra undervisningsbeskrivelsen kan inddrages i de tilfælde, hvor der er mistanke om snyd.

# Snyd (§ 7)

Der er indført flere reaktionsmuligheder for institutionens ledelse i tilfælde af snyd med prøverne, idet der nu er to mulige sanktioner:

* Eksaminanden bortvises fra prøven.
* Eksaminanden tildeles karakteren -3 (minus tre).

Indførelsen af karakteren -3 som en mulig sanktion over for en eksaminand i tilfælde af snyd er begrundet i, at sanktionen bortvisning fra prøven i nogle situationer har været anset som for lempelig. Muligheden for at give karakteren -3 tilvejebringer således et ekstra spillerum for den enkelte institution, når institutionen har en bekræftet formodning om, at en eksaminand har snydt ved en prøve.

Afhængig af forholdene i det konkrete tilfælde kan det variere, hvilken af de to sanktioner, der vurderes som den hårdeste. Det kan bl.a. afhænge af, om der er tale om en kursist på et enkeltfag eller en elev i et sammenhængende uddannelsesforløb til en studentereksamen eller en hf-eksamen, eller det kan afhænge af andre mere individuelle forhold hos den enkelte eksaminand.

Ligeledes kan der være forskel på karakteren af den overtrædelse, som den enkelte eksaminand har gjort sig skyldig i. Har eksaminanden eksempelvis tidligere snydt, har vedkommende tillige hjulpet andre med at snyde, etc.

Bekendtgørelsen angiver ikke nærmere, hvilken af de to sanktioner der konkret bør iværksættes, når en eksaminand snyder ved en prøve. Institutionen må derfor i det konkrete tilfælde afgøre, hvilken af de to sanktioner der skal bringes i anvendelse. Der er ikke noget krav om, at institutionen skal vælge den sanktion, der konkret vurderes som den hårdeste.

Institutionen må sagligt tage stilling til, om den ene eller anden sanktion er relevant og rimelig i det enkelte tilfælde. Hvis der er en relevant forskel mellem to situationer af snyd, kan en institution godt bortvise én eksaminand fra prøven og tildele karakteren -3 til en anden. Hvis skolen ikke kan påvise en relevant forskel mellem to situationer, vil det omvendt være udtryk for usaglig forskelsbehandling at iværksætte forskellige sanktioner over for de to eksaminander.

Institutionens afgørelse om at pålægge en eksaminand en sanktion efter eksamensreglerne er omfattet af klageadgangen i henhold til kapitel 10 i den almene eksamensbekendtgørelse.

Ved bortvisning fra prøven skal en ny prøve aflægges i den følgende termin, hvor prøven afholdes i forvejen dog senest ved eksamensterminen året efter.